**Referat**

**Koordinationsudvalgets og Plan- og Landdistriktsstyrelsens møde**

**Den 7. februar 2024, kl. 13.00 – 15.00**

**Sted:**

**Teamsmøde**

**Mødedeltagere:**

*Aktionsgruppernes Koordinationsudvalg*:

Frode Thule Jensen, formand (LAG Nord)

Svend Bjørnager, formand (FLAG Nord)

Flemming Larsen, formand (LAG Nordvestsjælland)

Carsten Petersen, formand (LAG MANK)

Jan Bendix, bestyrelsesmedlem (LAG Småøerne)

Mai Worre, LAG-koordinator (LAG LLSÆ)

Stine Helles Bardeleben, LAG-koordinator (LAG Gribskov-Halsnæs)

*Plan- og Landdistriktsstyrelsens repræsentanter:*

Ulla Lieberkind, kontorchef

Sebastian Frydendal Hansen, chef for landdistriktstilskud

Dea Cordt Kragh, teamkoordinator

# Orientering fra Plan- og Landdistriktsstyrelsen

Styrelsen orienterede om, at der i sidste uge havde været et godt og produktivt møde med koordinatorerne i Haderslev den 30.-31. januar, og at der havde været et meget spændende projektbesøg dagen efter.

Koordinatorerne deltog i workshops om samarbejdsprojekter, umbrella-projekter, draft budget og fast beløb til løn, og der blev givet input til fordele og ulemper med disse, som PLST kan anvende i beslutningen om, hvilke initiativer, der skal arbejdes videre med. Det er efterfølgende besluttet, at PLST prioriterer at arbejde videre med samarbejdsprojekter (herunder også de transnationale) og fast beløb til løn, som er de områder, som LAG’erne primært har efterspurgt og hvor udviklingsarbejdet er længst. Styrelsen forventer, at disse to områder vil være en del af den bekendtgørelsesændring, der kommer til juli.

Styrelsen slog fast, at LAG’ens egne projekter også er prioriteret ifm. CAPTAS-udviklingen i foråret 2024.

Der arbejdes videre med umbrella-projekter og eventuelt draft budget fra 2025.

Styrelsen orienterede herefter om LAG i CAPTAS og de forventede deadlines fremadrettet. Der åbnes for muligheden for, at ansøger kan lave ændringer i marts måned, hvor også vejledninger og tjeklister vil ligge færdig. Koordinatormødet 29. februar vil komme til at handle om dette.

Der er indgået en aftale med Landbrugsstyrelsen om, at muligheden for at ansøge om udbetalinger i CAPTAS vil blive åbnet 15. maj. På dette tidspunkt vil også tjeklister, vejledninger og andet arbejdsgrundlag ligge klar.

Vedr. datalæk i Tast-selv meddelte Jan Bendix, at han har sendt mail til LBST om at få kopi af det, der er sendt ind til Datatilsynet. Jan ikke fået svar fra LBST endnu.

Flemming Larsen gjorde opmærksom på to sager, som ikke er blevet sendt ud gennem systemet før den 5. februar, på trods af, at tilsagn var givet før jul. Sebastian opfordrede Flemming til at sende sagsnumrene ind, så styrelsen kan tjekke, om det er sager, vi allerede er opmærksomme på. Sebastian kunne oplyse, at der allerede er flere sager, hvor man er blevet opmærksom på sådanne fejl – der er blevet fejlmeldt. Stig og Marina har sendt de omtalte eksempler ind. Styrelsen er ved at klarlægge en procedure, så sådanne fejl opdages tidligere, og manuelle breve vil kunne udsendes i stedet.

Styrelsen orienterede herefter om, at der også i denne programperiode vil være et krav om, at PLST fører tilsyn med aktionsgrupperne, som vi gjorde tidligere. Det arbejde startes op allerede nu, så vi kan nå rundt – og måske også mere end en gang. Vi vil snarest bede om at få datoer for bestyrelsesmøder, så vi også kan planlægge at deltage i nogle af disse. Information om hvad tilsynet omfatter lægges på Viola.

De fleste BAR-pulje-sager er ude og afsluttede. Dog er der stadig en klagesag, som Erhvervsstyrelsen har afgjort, og som vi genoptager, samt en sag, der har klaget over en udbetaling. Erhvervsstyrelsen og Miljøklagenævnet er ved at afgøre, hvem der egentlig er klagemyndighed.

*Status for produktion, straksudbetaling og nedsættelse af SB-tider*

Sebastian gennemgik oversigten, der ligger på VIOLA.

Det forventes, at tilsagn for 2023 er færdigbehandlet senest i april. Det har tidligere været efterspurgt, at der på VIOLA offentliggøres en information om den forventede sagsbehandlingstid. De tal kan styrelsen ikke trække, da vi kun kan trække bagudrettede sagsbehandlingstider.

Styrelsen har tidligere oplyst, hvornår de sager, som man går i gang med på et givent tidspunkt er blevet sendt ind. Det giver en indikation.

Hvad angår de 216 udbetalingssager, der blev straksudbetalt ultimo 2023, kommer der til at gå noget tid, før sagerne er fuldt udbetalt.

Deloitte blev i efteråret bedt om at kigge vores sagsbehandling igennem, med det formål at finde områder og ting som styrelsen gør, der kunne gøres mere effektivt, undlades eller ændres. Dette med det sigte at få nedbragt sagsbehandlingstiderne. Deloittes overordnede konklusion er, at vi har et passende leje for vores tjeks og kontroller i sagsbehandlingen. Deloitte er kommet med nogle andre anbefalinger, som deles med udvalget, når vi kommer videre. Vi kan dog sige, at mange af anbefalingerne også kræver mere af ansøgerne i forhold til det materiale, som skal indsendes til styrelsen.

Jan Bendix efterspurgte flow-beskrivelser på sagsbehandlinger på udbetalinger, ændringer og tilsagn. Flow-diagrammer vedhæftes dette referat.

Vedrørende afslutningen af EU-FLAG kunne Sebastian fortælle, at alle projekter er udbetalt og lukket. Der mangler stadig driftssagerne. Sebastian opfordrede til, at koordinator svarer hurtigt, hvis man får høringer.

Styrelsen orienterede om det 3. National Networks møde i Danmark i marts 2024. Fokus vil være LEADER. Af invitationen fremgår følgende emner: Hvilken rolle har de nationale netværk ift. LEADER, HelpDesk’s guidelines ifm. evaluering af merværdien af LEADER, Nationale netværks behov for kompetenceudvikling.

Det er EU CAP NETWORK der er arrangør, men i samarbejde med LBST og PLST som det nationale netværk. Selve mødedagen er den 20. marts, og så er der arrangeret projektbesøg den 21. marts, med hjælp fra Anne Mette fra LAG Slagelse og Stig fra LAG Nordvestsjælland.

Styrelsen orienterede om, at det planlagte arbejde med evaluering af merværdien af LEADER udskydes. Når de endelige guidelines kommer, indkalder styrelsen til et kort online-møde, sandsynligvis i april. Da der er meget travlt i foråret, vil der blive indkaldt et fysisk møde den 19. september 2024 i Nyborg. Der indkaldes snarest til dette.

Mødet i april bør indeholde et punkt på om dataindsamling, særligt af de bløde værdier, og særligt med fokus på de argumenter, der er for merværdien. Der skal også være klarhed over, hvem målgruppen for evalueringen er. LEADER-systemet kan være truet politisk, både på nationalt og EU-plan. Italesættelsen af de bløde værdier er vigtig. Der var i udvalget enighed om, at det er vigtigt, at vi kommer i gang. Flemming Larsen ville desuden tage fat i nogle eksterne, der kan bidrage.

# Vedtægter skal godkendes igen på kommende generalforsamling

Mette A. orienterede om punktet. Der kan være forskel på om aktionsgrupperne har anvendt standardvedtægterne fra opstartsbekendtgørelse eller fra driftsbekendtgørelsen. Der er krav om, at det er standardvedtægterne fra driftsbekendtgørelsen, der skal være de gældende. Derfor opfordres alle aktionsgrupper til at godkende vedtægterne – igen – på den kommende generalforsamling. Evt. ændringer markeres med gult.

Aktionsgrupperne bedes om at tage udgangspunkt i de standardvedtægter fra driftsbekendtgørelsen, der ligger, og i dem skal man skrive evt. egne ændringer ind.

Det har betydning for udbetalingen af driftstilskuddet til sommer, hvor en af indikatorerne er, at der er godkendte vedtægter.

# Indstilling og scoring af projekter

Mette A. præsenterede det samme, som koordinatorerne fik præsenteret på koordinatormødet den 30.-31. januar 2024. Skemaer blev lagt ud på VIOLA den 9. februar 2024, og styrelsen vil gerne have, at det anvendes senest fra 1. marts. Flemming Larsen foreslog, at der laves et webinar, hvor alle formænd får mulighed for at deltage. Webinaret er allerede indkaldt til den 29. februar 2024.

# Efter ønske fra Svend Bjørnager

* *Blev alle projektmidler for National FLAG 2023 anvendt?*

Nej, ikke alle blev anvendt. Ca. 350.000 kr. blev ikke anvendt.

* *Deltager Netværkscentret i FARNET mødet i Svendborg den 30./31. maj 2024?*

Det forventes ikke, at styrelsen deltager i selve mødet. Men styrelsen vil arbejde videre med at arrangere et kort koordinatormøde for fiskeriaktionsgrupperne i forlængelse af mødet. Forhåbentlig ved vi også mere om fremtiden på det tidspunkt.

* *Fiskeristyrelsen deltager i Naturmødet i Hirtshals 24.-26. maj 2024 – gør Netværkscentret også?*

Nej, PLST deltager ikke officielt i Naturmødet, såvidt vi ved. Tove Fønss har arrangeret at koordinatorerne mødes inden selve mødet. Netværkscenteret overvejer også at deltage. Mange af de fonde, som vi gerne vil have kontakt med, er repræsenteret. Flemming Larsen og Naturparken skal derop.

* *Hvilken indsats kan vi forvente fra Netværkscentret i forhold til at være forberedt på eventuelle FLAG-midler i 2025?*

Det hele beror på en politisk forhandling om, hvordan pengene skal bruges i 2025 og frem. Fiskeristyrelsen er blevet rykket for en tidsplan. Styrelsen orienterede om, at der hverken er lovgivning, bekendtgørelse og IT-system på plads ift. en eventuel EU-FLAG. Der vil skulle anvendes mange ressourcer på dette, og det skal ses ift. hvilken værdi det giver, at det er EU, der betaler i stedet for NFLAG.

# Fastsættelse af kommende mødedatoer

Der var forslag om at indkalde til et fysisk møde torsdag den 23. maj om eftermiddagen, kl. 14.00 i Hirtshals. Mødet skal finde sted på Nordsø Museet – Svend Bjørnager vil finde lokale. Jan Bendix er med på Teams.

Mødet skal bl.a. handle om status for udbetaling i CAPTAS.

# Eventuelt

Ingen punkter under eventuelt.